Ўзбекистон Республикаси

Марказий сайлов комиссиясининг

2025 йил 18 июлдаги 1441-сон қарорига  
1-илова

**Ўзбекистон Республикаси Марказий сайлов комиссиясининг   
идоравий архиви тўғрисидаги  
НИЗОМ**

**1-боб. Умумий қоидалар**

1. Мазкур Низом Ўзбекистон Республикасининг “Архив иши тўғрисида”ги Қонуни, Ўзбекистон Республикаси Президентининг 2019 йил 20 сентябрдаги “Ўзбекистон Республикасида архив иши ва иш юритишни такомиллаштириш чора-тадбирлари тўғрисида”ги ПФ–5834-сонли Фармони, Вазирлар Маҳкамасининг 1999 йил 30 октябрдаги “Архив иши бўйича меъёрий ҳужжатларни тасдиқлаш тўғрисида”ги 482-сон ва 2012 йил 5 апрелдаги “Ўзбекистон Республикасида архив ишини такомиллаштириш тўғрисида”ги 101-сон қарорларига мувофиқ ишлаб чиқилган бўлиб, Ўзбекистон Республикаси Марказий сайлов комиссиясининг (бундан буён матнда Марказий сайлов комиссияси деб юритилади) идоравий архиви (бундан буён матнда Идоравий архив деб юритилади) фаолиятини тартибга солади.

2. Марказий сайлов комиссиясида архив ҳужжатларини, шу жумладан электрон архив ҳужжатларини жамлаш, ҳисобга олиш, сақлаш ва улардан илмий ҳамда амалий мақсадларда фойдаланиш учун Идоравий архив ташкил этилади.

3. Идоравий архив ишлари Марказий сайлов комиссияси Раисининг фармойиши билан Ташкилий назорат ва режалаштириш бўлими бош маслаҳатчиси ёки унинг вазифасини бажарувчи ходимга юклатилади.

4. Идоравий архив ўз фаолиятида Ўзбекистон Республикаси Конституциясига, қонунларига, Ўзбекистон Республикаси Олий Мажлисининг қарорларига, Ўзбекистон Республикаси Президентининг фармонлари ва қарорларига, Ўзбекистон Республикаси Вазирлар Маҳкамасининг қарорларига, Марказий сайлов комиссиясининг қарорларига, Марказий сайлов комиссияси Раисининг фармойишларига, Ўзбекистон Республикаси Адлия вазирлиги ҳузуридаги “Ўзархив” агентлиги (бундан буён матнда “Ўзархив” агентлиги деб юритилади) ва Ўзбекистон Республикаси Миллий архивининг қоидалари ва йўриқномаларига ҳамда мазкур Низомга амал қилган ҳолда иш юритади.

5. Идоравий архив ўз фаолиятини Марказий сайлов комиссиясининг Регламенти, Марказий сайлов комиссиясининг Котибияти тўғрисидаги низом, ушбу Низом ва Марказий сайлов комиссияси Раиси ёки Раиси ўринбосари томонидан тасдиқланадиган иш режага мувофиқ олиб боради ҳамда ўз фаолияти юзасидан уларга ҳисобот беради.

6. Марказий сайлов комиссияси Котибияти (бундан буён матнда Котибият деб юритилади) таркибий тузилмаларида доимий ва узоқ муддатда сақланадиган, ижроси тугалланган ҳужжатлар йиғмажилдлари хизматда фойдаланиш учун икки йил муддатда қолдирилади, кейин белгиланган тартибда Идоравий архивга топширилади.

7. Идоравий архивда ҳужжатларни вақтинча фойдаланиш учун беришни қайд этиш китоби юритилади.

**2-боб. Идоравий архив ҳужжатларининг таркиби**

8. **Архив ҳужжатлари** – фуқаролар, жамият ва давлат учун аҳамияти боис сақланиши лозим бўлган матнли, қўлёзма ва машинада ўқиладиган ҳужжатлар, овозли ёзувлар, видеоёзувлар, киноленталар, фотосуратлар, фотография плёнкалари, чизмалар, схемалар, хариталар, шунингдек бошқа моддий жисмлардаги ёзувлар *(Ўзбекистон Республикаси Вазирлар Маҳкамасининг 2012 йил 5 апрелдаги 101-сон қарори)*;

9. Идоравий архив ҳужжатлари таркибига қуйидагилар киради:

Котибият таркибий тузилмаларининг иш фаолияти жараёнида вужудга келган ва иш юритиш давомида тугалланган ҳужжатлар:

Марказий сайлов комиссиясининг қарорлари, мажлиси баённомалари;

Марказий сайлов комиссияси Раисининг фармойишлари;

сайлов ҳамда референдумга тайёргарлик кўриш ва уларни ўтказиш билан боғлиқ бошқа ҳужжатлар;

сиёсий партиялар раҳбарларининг Ўзбекистон Республикаси Президентлигига номзодларни, Ўзбекистон Республикаси Олий Мажлиси Қонунчилик палатаси депутатлигига номзодларни рўйхатдан ўтказиш тўғрисидаги аризалари иловалари билан бирга;

Ўзбекистон Республикаси Президентлигига, Ўзбекистон Республикаси Олий Мажлиси Қонунчилик палатаси депутатлигига рўйхатга олинган номзодлар рўйхатлари;

Ўзбекистон Республикаси Олий Мажлиси Сенати аъзолигига номзодларни кўрсатишга доир Қорақалпоғистон Республикаси Жўқорғи Кенгеси, халқ депутатлари Тошкент шаҳар, вилоятлар ва туман (шаҳар) Кенгашлари қўшма мажлислари баённомалари, Марказий сайлов комиссиясининг сайлов ва референдум натижалари тўғрисидаги баённомалари;

сайланган Ўзбекистон Республикаси Президентининг, Ўзбекистон Республикаси Олий Мажлиси Қонунчилик палатаси депутатларининг, Ўзбекистон Республикаси Олий Мажлиси Сенати аъзоларининг рўйхатлари ва ҳисоб карточкалари;

Марказий сайлов комиссияси фаолияти, шу жумладан сайлов ва референдум натижалари бўйича молиявий ҳужжатлар;

Марказий сайлов комиссиясига тақдим этилган ҳудудий сайлов комиссияларининг сайлов ва референдум натижалари тўғрисидаги баённомаларининг биринчи нусхалари иловалари билан бирга;

Котибият тизимида бўлган, кейинчалик эса тугатилган ҳамда ундан олдин фаолият кўрсатган таркибий тузилмаларнинг ҳужжатлари;

шахсий таркиб бўйича ҳужжатлар;

матбаа ҳужжатлари, шу жумладан, архивнинг илмий тадқиқот, ахборот-маълумотнома ва бошқа иш учун зарур бўлган материаллари;

архив ҳужжатлари таркиби ва мазмунини очиб берувчи илмий-маълумот аппарати (ҳужжатлар рўйхати, тарихий маълумотномалар, каталоглар, кўрсаткичлар, шарҳлар ва ҳоказо).

**3-боб. Идоравий архивнинг асосий вазифалари ва функциялари**

10. Идоравий архивнинг асосий вазифалари Котибият таркибий тузилмаларидан ҳужжатларни тегишли тартибда қабул қилиш, жамлаш, ҳисобга олиш, сақлаш, улардан фойдаланишни ташкил этиш ва давлат сақловига топшириш учун тайёрлашдан иборат.

11. Идоравий архив ўзига юкланган вазифаларга мувофиқ:

“Ўзархив” агентлиги билан келишилган норматив-услубий ҳужжатларга биноан Котибият таркибий тузилмаларининг иш юритиш жараёнида тайёрланган ва тугалланган ҳамда шахсий таркиб ҳужжатларини қабул қилади, ҳисобга олади ва сақлайди;

архивга қабул қилинган йиғмажилдлар ва ҳужжатларга фонд тартиб рақамларини беради;

архивда сақланаётган ҳужжатларнинг илмий ва амалий қимматини аниқлаш учун экспертиза қилишни ташкил этади, иш юритиш жараёнида ҳужжатлар қимматини экспертиза қилишда услубий ёрдам кўрсатади *(Ўзбекистон Республикаси Адлия вазирлиги томонидан 2012 йил 29 мартда 2347-сон билан рўйхатдан ўтказилган “Ҳужжатларнинг қимматлилигини аниқлаш экспертизани ўтказиш тартиби тўғрисидаги низомни тасдиқлаш ҳақида”ги буйруғи)*;

ҳужжатларни давлат томонидан сақлашга топшириш учун тайёрлайди ва Ўзбекистон Республикасининг “Архив иши тўғрисида”ги Қонунида белгиланган муддатларда топширади;

Ўзбекистон Республикаси Миллий архив фонди ҳужжатларини рўйхатдан ўтказиш ва уларнинг давлат ҳисобини юритишни ташкил этиш учун зарур бўлган ҳужжатларни “Ўзархив” агентлиги ва Ўзбекистон Республикаси Миллий архивига тақдим этади ҳамда архивда сақланаётган ҳужжатларнинг идоравий сақланиши тўғрисида тасдиқланган статистик шакллар бўйича маълумотлар беради;

Котибият таркибий тузилмаларида йиғмажилдларнинг тўғри шакллантирилишини ва расмийлаштирилишини назорат қилади, йиғмажилдлар рўйхатини тузишда иштирок этади;

Ташкилий-назорат ва режалаштириш бўлими билан тегишли сайлов комиссиялари аъзоларига ҳужжатлар билан ишлашни ташкил қилиш ва архив иши масалаларига доир маслаҳатлар беради;

ҳужжатлардан фойдаланишни ташкил қилади ва белгиланган тартибда манфаатдор ташкилотларга ҳамда фуқароларга маълумотномалар, ҳужжатлардан кўчирмалар ва нусхалар беради;

архив иши ва иш юритишга тегишли меъёрий-услубий ҳужжатлар (йўриқнома, тавсия, низом, сақлаш муддатлари кўрсатилган ҳужжатлар рўйхати ва бошқалар)ни ишлаб чиқишда иштирок этади, уларни “Ўзархив” агентлиги ёки Ўзбекистон Республикаси Миллий архиви билан келишилишини таъминлайди;

доимий сақланадиган ташкилий, маълумот ва бошқа бошқарув ҳужжатлар, шу жумладан шахсий таркиб бўйича электрон ҳужжатларнинг рўйхатларини шакллантириб боради;

электрон архивдаги ҳужжатларни жамлаш, ҳисобга олиш, сақлаш ва улардан фойдаланишни ташкил этади;

электрон архивнинг ахборот ресурслари хавфсизлигини таъминлаш чора-тадбирлар мажмуини амалга оширади;

электрон архивнинг ахборот ресурслари махфийлигини ва ундан фойдаланиш чекловларини белгилайди.

**4-боб. Идоравий архивнинг ҳуқуқлари ва мажбуриятлари**

12. Идоравий архив ўзига юкланган вазифаларни ва функцияларни бажариш учун қуйидаги ҳуқуқларга эга:

Котибият таркибий тузилмалари ва тегишли сайлов комиссияларидан архив иши учун зарур бўлган маълумотларни сўраб олиш;

зарур ҳолларда экспертлар ва мутахассислар сифатида Котибият таркибий тузилмаларининг масъул ходимлари ҳамда Ўзбекистон Республикаси Миллий архивининг малакали мутахассисларини жалб этиш;

Идоравий архив ҳузурида архив ишига кўмаклашувчи кенгашлар ва комиссиялар ташкил этиш;

ҳужжатли бошқарув таъминотининг автоматлаштирилган тизимини такомиллаштириш бўйича таклифлар киритиш;

Котибият таркибий тузилмалари ва тегишли сайлов комиссияларига ўз ваколатларига кирувчи масалалар бўйича белгиланган тартибда кўрсатмалар бериш.

13. Идоравий архив қуйидаги мажбуриятларга эга:

иш юритишда тугалланган доимий, вақтинча сақланадиган, шунингдек, шахсий таркиб ҳужжатларини идоравий сақловга қабул қилиш;

Идоравий архивдаги ҳужжатларни тизимли равишда ҳисобини олиб бориш ва тўлақонли сақловини таъминлаш;

электрон архивнинг ахборот ресурсларини ички, ташқи ва табиий техноген таъсирлардан сақлаш.

**5-боб. Якуний қоидалар**

14. Ушбу Низом “Ўзархив” агентлиги ёки Ўзбекистон Республикаси Миллий архиви билан келишилади.

15. Мазкур Низом талаблари бузилишида айбдор шахслар қонунчиликка мувофиқ жавобгар бўладилар.